Hvert år forlader elever folkeskolen med karakterer fra 9. klasses afgangsprøve, der er dårligere, end de behøvede at være. Det sker alene, fordi skolen ikke formår at løfte eleverne til det forventede niveau.

Sidste skoleår gjaldt det for mindst 43 skoler. Tallene fremgår af en ny analyse fra den liberale tænketank Cepos, der rangerer landets skoler efter den såkaldte undervisningseffekt. Opgørelsen er baseret på data fra Undervisningsministeriet, der har taget højde for elevernes sociale og økonomiske baggrund.

Løfteevnen findes ved at sammenligne elevernes opnåede karakterer med, hvordan man forventer, at de ville klare sig, når man medregner forældrenes uddannelse og indkomst.